Buurman skiet ‘rower’Argieffoto (Foto: imgkid.com) Kol. Priscilla Naidu, woordvoerder van die polisie, het gesê die eienaar van die huis het omstreeks 00:30 wakker geword en gesien hoe drie mans by haar huis probeer inbreek. Sy kon daarin slaag om by die huis uit te glip sonder dat die rowers haar sien en het na haar buurman gehardloop om hulp te kry. “Toe die vrou en haar buurman terugkeer na haar huis toe, het hulle gesien dat die verdagtes reeds by die huis ingebreek en van haar besittings na buite gedra het,” het Naidu gesê. “ŉ Konfrontasie het tussen die buurman en die verdagtes ontstaan. Een van die verdagtes het probeer om die buurman met ŉ mes te steek en hy het gereageer deur hom in die been te skiet. Die ander twee verdagtes het op die vlug geslaan.” Volgens Naidu is die gewonde verdagte, glo in sy 20’s, op die toneel in hegtenis geneem en van huisbraak aangekla. Hy sal binnekort in die hof verskyn.